অসমীয়া চিনেমাৰ বেয়া দিন চলি থকাৰ মাজতে চিনেমা হলত এখন অসমীয়া চিনেমা চাবলৈ মানুহে হেতা ওপৰা লগাইছিল, নাম "যৌৱনে আমনি কৰে", কি আছিল এই চিনেমা খনত, যাৰ বাবে জাহ্নু বৰুৱা, ডo ভৱেন্দ্ৰ নাথ শইকীয়া আদিৰ দৰে পৰিচালকৰ চিনেমা চাই ভাল নোপোৱা আমাৰ সাংস্কৃতিক ভাৱে সচেতন (? ) মানুহ খিনিয়ে "যৌৱনে আমনি কৰে" চাবলৈ হিল দ'ল ভাঙি গৈছিল?
অসমত বৰ্তমান মাথো কিছু মুষ্ঠিমেয় লোকে লোকগীত আৰু লোকনৃত্যৰ প্ৰকৃত গ্লেমাৰহীন চৰ্চাত নিমগ্ন হৈ আছে, বিহু নৃত্যক এতিয়া আৰু তেনে লোকনৃত্যৰ শাৰীত ৰাখিবলৈ ভয় লগা হৈছে, ইতিমধ্যে ই যে পুঁজিবাদী মহলৰ বাবে যে খিৰতি গাইৰ নৃত্য হৈ পৰিছে, যেন সেই পেট ডাঙৰ শকত পকেটৰ পুঁজিবাদী কেইটাই নিজৰ পেট নচুৱাই কৈছে, "নাচ্ছ বিহু মেৰি জান, তুঝে পেইছা মিলেগা"! ! !
কিন্তুু অসমত জানো কেৱল বিহু নৃত্য হে আছে নেকি স্বকীয় কলাৰ ৰূপ থকা, ঝুমুৰ নৃত্য, সত্ৰীয়া নৃত্য আদিৰ দৰে যথেষ্ট উন্নত আৰু উচ্চ মাত্ৰাৰ সৃষ্টি-কলাৰ ৰস থকা বহুত শাস্ত্ৰীয় আৰু লোকনৃত্য আছে অসমত। কিন্তুু আমিবোৰে কেৱল বিহু নৃত্যক অত্যধিক গুৰুত্ব দিয়াৰ বাবে সেই বাকী নৃত্য সমূহৰ পৰিবেশন আৰু চৰ্চা কমি গৈছে, হয়তো এসময়ত নাইকিয়া হ'বলৈ। বিহু নৃত্যৰ লগত বৰ্তমান গ্লেমাৰ আৰু টকা জড়িত হৈ পৰিছে বাবেই ই অতি জনপ্ৰিয় আৰু অত্যধিক ৰূপত পৰিবেশিত হ'বলৈ লৈছে নেকি?
আজি কালি বলিউদৰ চিনেমাৰ প্ৰচাৰৰ হৰ্ডিঙতকৈ ডাঙৰ হৰ্ডিং লগাই প্ৰচাৰ কৰা হয় ভ্ৰাম্যমাণ নাট্যগোষ্ঠী সমূহৰ বিষয়ে, কিন্তুু বাকী সকলো ধৰণ কৰণ, যেনে কাহিনী বা স্ক্ৰিপ্ত, সাজ-সজ্জা, নৃত্য-গীত, অভিনয়ৰ আদৰ্শ আদি সকলো বলিউদৰ চিনেমা কিছুমানৰ স্ক্ৰিপ্ত, দৃশ্যাংশত "কণ্ট্ৰল-চি" টিপি অসমৰ দৰ্শকৰ সন্মুখত থকা মঞ্চত "কণ্ট্ৰল-ৱি"(v, 'ভি' নহয়) টিপি দিয়া ধৰণৰ হয়। তাৰ পৰিৱৰ্তে অসমৰ বিভিন্ন জিলাৰ নগৰ, গ্ৰামাঞ্চলত বিভিন্ন অপেচাদাৰী নাট্যগোষ্ঠী সমূহে যি উন্নত মানদণ্ডৰ নাট্য কলাৰ প্ৰাকৃতিক মৌলিকতা উপলব্ধ হোৱা নাটক পৰিবেশন কৰি আছে তাৰ প্ৰতি কিন্তুু আমাৰ তথাকথিত সাংস্কৃতিক ভাৱে সচেতন অসমীয়া কলাপ্ৰেমীৰ সমাদৰ বা আগ্ৰহ একেবাৰেই নাই বুলিব পাৰি। এই সন্দৰ্ভত আজি কিছুদিন আগতে বৰ্তমান আন্তৰ্জাতিক অভিনয় শিল্পী হিচাপে স্বীকৃতি পোৱা অসম গৌৰৱ আদিল হুছেইনে মোৰ বাবে নিজৰ দাদা সদৃশ মলিন মজুমদাৰৰ আগত যি চিন্তা ব্যক্ত কৰিছিল অসমত প্ৰকৃত নাট্যৰস আকোৱালি লোৱা নাট্যপ্ৰেমীৰ সংখ্যা হ্ৰাস হোৱা বুলি, সেয়া ভাবিব লগীয়া। এইখিনিতে আৰু এটা কথা উল্লেখ নকৰিলে আধৰুৱা হৈ ৰ'ব যে অসমত ৰবীন্দ্ৰ ভৱনৰ দৰে প্ৰেক্ষাগৃহত প্ৰায়েই বহুত উন্নত মানদণ্ডৰ নাটক এমেচাৰ গোষ্ঠী সমূহে পৰিবেশন কৰি থাকে, কিন্তুু তেঁওলোকে একমাত্ৰ নাটকৰ প্ৰতি থকা নিজস্ব আন্তৰিকতা আৰু সমৰ্পনৰ বাবে হে তেনেদৰে নাটক পৰিবেশন কৰে। কাৰণ প্ৰথম কথা তেনেদৰে নাটক পৰিবেশন কৰিবলৈ যাওঁতে তেওঁলোকৰ যি খৰচ হয় সেয়া কেতিয়াও ঘূৰি নাহে, দ্বিতীয়তে তেনে নাটক চাবলৈ যোৱা মানুহৰ সংখ্যা বহুত কম হয়, আনকি তাতোতকৈ বেছি দৰ্শক গুৱাহাটীৰ বিজুলী চিনেমা হলত হয়তো হয় চাগৈ! ! (লেখকৰ ব্যক্তিগত অনুভৱ যে ভ্ৰাম্যমাণ মঞ্চত "লিপষ্টিক কাজল আনি দিবি" চাবলৈ যোৱা দৰ্শক সকলকো একে শাৰীতে ৰাখিব বিচাৰো)। আনহাতেদি ৰবীন্দ্ৰ ভৱনেই হওক বা বিভিন্ন জিলাৰ ডিষ্ট্ৰিক লাইব্ৰেৰীৰ দৰে ৰাজহুৱা প্ৰেক্ষাগৃহ সমূহেই হওক, তাৰ পৰিচালনা মণ্ডলিৰো বোধকৰোঁ প্ৰকৃত জাতীয় মৌলিক কলাৰ প্ৰতি কোনো আগ্ৰহ নাই, নহলেনো বাৰম্বাৰ অনুৰোধ কৰি থকাৰ পিছতো তেওঁলোকে এমেচাৰ নাট্যগোষ্ঠী সমূহে নাটক পৰিবেশন কৰিবলৈ বিচাৰোঁতে অলপো প্ৰেক্ষাগৃহৰ ভাড়াৰ ক্ষেত্ৰত কিছু ৰেহাই দিব নোৱাৰে নে?
শেহত আহো অসমৰ ব্যক্তিগত খণ্ডৰ ইলেক্ট্ৰনিক মাধ্যম অৰ্থাৎ অসমীয়া চেটেলাইট চ্ছেনেল কেইটাৰ বিষয়লৈ, আজি কেইজন সচেতন অসমীয়াই বুকুত হাত থৈ ক'ব পাৰিব যে বৰ্তমান অসমত সম্প্ৰচাৰিত হৈ থকা এই চ্ছেনেল কেইটাই অসমীয়া সাংস্কৃতিক জগতখনক ইয়াৰ মৌলিক ৰূপত উপস্থাপন কৰিব পাৰিছে বুলি? বাতৰি পৰিবেশন কৰা চ্ছেনেল কেইটাৰ হালধীয়া সাংবাদিকতাৰ ক্ষেত্ৰত থকা গুণ গৰিমা গাবলৈ নাযাওঁ বাৰু, কিন্তুু কেৱল গীত, চিৰিয়েল আদি সম্প্ৰচাৰ কৰা চ্ছেনেল কেইটাই কি দেখুৱাই আছে অসমৰ ৰাইজক? "খাপলাং কাই", "বৰলা কাই"........? আৰু কি? "কথা-বাৰ্তা"ৰ দৰে অনুষ্ঠানৰ হেনো TRP একেবাৰে নাথাকে। মানে এইটো সত্য নহয়টো যে এই চ্ছেনেলবোৰেও সেইবোৰেই দেখুৱাই যি বোৰ আবৰ্জনা অসমৰ দৰ্শকে উপভোগ কৰি ভাল পাই?
← শেৱালি ফুলৰ দৰে ( মৌচুমী বৰি )
হলিষ্টিক স্বাস্থ্য-আধুনিক চিকিৎসাৰ নৱতম সংযোজন (গৌৰী শংকৰ কলিতা)
শিতানত লেখাৰ সংখ্যা Select Category অনুবাদ (274) অনুভৱ (528) অসমীয়া লিখন সঁজুলি (1) আখল (215) ই-কিতাপ (38) কবিতা (1,316) ক্ৰীড়া (36) গল্প (1,217) গ্রন্থ-আলোচনা (133) দেশে-বিদেশে (307) ধাৰাবাহিক (465) প্ৰবন্ধ (1,432) বোলছবি (116) ভাল খবৰ (23) ভিন্নস্বাদ (973) ৰহঘৰা (895) ৱিকিপিডিয়া বাৰ্তা (15) শিল্প আৰু ভাষ্কৰ্য্য (194) শিশু-শিতান (36) শ্ৰব্য-নাট (2) সংখ্যাটোৰ-আঁৰত (69) সম্পাদকলৈ-চিঠি (32) সম্পাদকীয় (139) সৰিয়হ-ফুল (64) সাক্ষাৎকাৰ (112) স্বাস্থ্যকথা (214)
Copyright © 2022 সাহিত্য ডট অৰ্গ. All rights reserved.
Theme: ColorMag by ThemeGrill. Powered by WordPress.
Copying is Prohibited!
